 Haddaba, labadan calaamadood, waa laba calaamadood oo ay leeyihiin Loda Dab-joogta ah ee la dhaqdaa, mid waliba waxa ay leedahay dabeecad iyo hab-nololeed u gaar ah, waxaana la odhan jiray, Saca Boorka ah waa neef geesa gaagaaban oo saan quruxsan, dhogor yar, midabkiisuna waa boor, cimri dherer, dherer xoogan, dareen xoogan, taran badan, cag weyn, socod badan, fahmo badan, orod dheer, calool yar, naaso yar, naas jilicsan, caano yar, caano macaan oo nafaqo badan, xigisin dhow, gorof lagad yar, codka ololkiisu waa dhawaaq dhuuban oo aan xabeeb lahayn, baadina manoqdo, oogada sare ee korkiisu waa mid adkaysi badan u leh kulka qoraxda, qabowga, barafka, roobka , usha lagu dhufto, waxa kale oo adkaysi badan u leeyahay baadka iyo biyo laaanta wakhtiyada jiilaalku dheeraado ee ay abaaruhu dhacaan, ,waa mid iska celin kara dhamaan habar dugaag oo dhan. 